**Socialinė parama ir nemokamas maitinimas mokiniams**

**04 LIEPA, 2022**

Informuojame, kad **nuo liepos 1 d. prasideda prašymų dėl socialinės paramos mokiniams – paramos mokinio reikmenims įsigyti ir nemokamo maitinimo 2022–2023 mokslo metams – priėmimas.**Todėl raginame moksleivių tėvus, globėjus, bendrai gyvenančius asmenis arba pačius pilnamečius moksleivius teikti prašymus dėl **socialinės paramos.**

**Visi priešmokyklinukai, pirmokai ir antrokai turi teisę į *nemokamus pietus* mokykloje nevertinant šeimos pajamų.** **Dėl *nemokamų pietų* priešmokyklinukams, pirmokams ir antrokams teikti prašymų nereikia.**

**Svarbu!** Jeigu priešmokyklinukus, pirmokus ir antrokus auginantys asmenys nori, kad vaikui būtų skirta ir kita socialinė parama mokiniams (*pusryčiai, parama mokinio reikmenims įsigyti ir maitinimas vasaros atostogų metu mokyklų organizuojamose vasaros poilsio stovyklose*), dėl šios paramos skyrimo jie **turi teikti** prašymą gyvenamosios vietos savivaldybės administracijai, o skiriant paramą yra vertinamos mokinio šeimos pajamos.

Nemokami pietūs *(mokiniams nuo 3 klasės),* parama mokinio reikmenims įsigyti ir maitinimas vasaros atostogų metu mokyklų organizuojamose vasaros poilsio stovyklose (visiems mokiniams) gali būti skiriami, jeigu mokinio šeimos pajamos vienam asmeniui per mėnesį yra mažesnės kaip **220,50 Eur.**

Nemokamas maitinimas (pietūs, maitinimas vasaros atostogų metu mokyklų organizuojamose vasaros poilsio stovyklose bei nemokami pusryčiai (tik pradinukams)) ir parama mokinio reikmenims įsigyti, *patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą,* gali būti skiriami, jeigu pajamos vienam asmeniui per mėnesį neviršija **367,50 Eur** dydžio: kai motina ar tėvas vieni augina vaikus; šeimoje auga trys ir daugiau vaikų; mokinys yra neįgalus arba bent vienas iš bendrai gyvenančių asmenų yra neįgalus; mokinys patiria socialinę riziką arba mokinį augina bendrai gyvenantys asmenys, patiriantys socialinę riziką; šeima dėl sunkios ligos, nelaimingo atsitikimo patyrė (patiria) papildomų išlaidų dėl būtinų sveikatos priežiūros paslaugų, vaistų, medicinos priemonių ir pan. ar nelaimingo atsitikimo (gaisro, stichinės nelaimės, nusikalstamos veiklos, nukentėjus dėl ekstremaliosios situacijos ir karantino, padarinių patyrus (patiriant) nepalankias ekonomines ir finansines pasekmes).

**Į vidutines pajamas neįskaitomi vaiko pinigai, dalis su darbo santykiais susijusių pajamų, dalis nedarbo socialinio draudimo išmokos (priklausomai nuo vaikų skaičiaus ir šeimos sudėties – nuo 20 iki 40 proc.).**

Kad mokinys gautų nemokamą maitinimą nuo mokslo metų pradžios, vienas iš vaiko tėvų, globėjų (rūpintojų) ar pats pilnametis mokinys turi kreiptis ir pateikti visus reikiamus dokumentus **iki š. m. rugpjūčio 25 d.**Pateikus prašymą po rugpjūčio 25 d., mokiniui nemokamas maitinimas teikiamas nuo sekančios dienos, kai mokykla gauna informaciją apie priimtą sprendimą dėl nemokamo maitinimo skyrimo. Dėl nemokamo maitinimo galima kreiptis visus mokslo metus.

Mokinio reikmenims įsigyti yra skiriama 92 Eur dydžio suma vienam mokiniui per kalendorinius metus. Prašymai dėl paramos mokinio reikmenims įsigyti priimami**iki š. m. spalio 5 d.,** pateikus prašymus vėliau, ši parama neskiriama.

Klaipėdos miesto gyventojai prašymus dėl socialinės paramos mokiniams gali teikti **elektroniniu būdu interneto svetainėje**[**www.spis.lt**](http://www.spis.lt/)arba Klaipėdos miesto savivaldybės administracijos Socialinės paramos skyriaus Socialinių išmokų poskyryje **pagal išankstinę registraciją** I–IV nuo 8 iki 17 val. (pietų pertrauka nuo 12 iki 12.45 val.), V – nuo 8 iki 12 val.

Pareiškėjai, deklaravę gyvenamąją vietą šiaurinėje miesto dalyje (nuo Kalotės iki Baltijos pr.), priimami Vytauto g. 13. Išankstinė registracija: elektroniniu būdu Klaipėdos miesto portale [**www.klaipeda.lt**](https://www.klaipeda.lt/) arba [**https://registracija.klaipeda.lt**](https://registracija.klaipeda.lt/), tel. (8 46) 41 08 40, elektroniniu paštu [**parama.centras@klaipeda.lt**](mailto:%70%61%72%61%6d%61%2e%63%65%6e%74%72%61%73%40%6b%6c%61%69%70%65%64%61%2e%6c%74) arba kabinete.

Pareiškėjai, deklaravę gyvenamąją vietą pietinėje miesto dalyje (nuo Baltijos pr. iki Rimkų gyvenvietės imtinai), priimami Laukininkų g. 19A. Išankstinė registracija: elektroniniu būdu Klaipėdos miesto portale [**www.klaipeda.lt**](https://www.klaipeda.lt/) arba [**https://registracija.klaipeda.lt**](https://registracija.klaipeda.lt/), telefonais (8 46) 32 46 96 ir  39 10 68, elektroniniu paštu [**parama.filialas@klaipeda.lt**](mailto:%70%61%72%61%6d%61%2e%63%65%6e%74%72%61%73%40%6b%6c%61%69%70%65%64%61%2e%6c%74) arba kabinete.

Išsamesnę informaciją apie socialinę paramą mokiniams galite sužinoti paskambinę **Socialinės paramos skyriaus informacijos telefonais:**

* Vytauto g. 13 – tel. ( 8 46) 41 08 40
* Laukininkų g. 19A – tel. (8 46) 32 46 96 ir (8 46) 39 10 68